text: [{"text_idx": "#000000", "text": "Timpal tiange\u0301 I Lubdaka adanina teke\u0301n reramane\u0301. Kabenengan dugasne\u0301 lekad sedek rame\u0301 ngadaang pajagraan di banjar. Me\u0301me\u0301ne\u0301 nyakitang basang lantas ajaka ka bidan, ye\u0301 sing makelo sage\u0301t lekad. Aluh sajan lekadne\u0301. Reramane\u0301 ngadanin I Lubdaka krana dinane\u0301 ento sedek nyalanang pajagraan."}, {"text_idx": "#000001", "text": "Mirib lekadne\u0301 ngranayang sangkan kenehne\u0301 kabanda sabilang nemonin sasih Magha. Meled ia nepukin ke\u0301nke\u0301n sujatine\u0301 I Lubdaka? Dadi reramane\u0301 ngadanin buka ke\u0301to? Apang anut adan ajak palekadan iane\u0301. \u201cJani suba sasih Kapitu sinah lakar e\u0301nggal buin mapupul di banjar.\u201d Sabilang dina klepit-klepitanga de\u0301wasane\u0301. \u201cEne\u0301 madan dina nuju ka Tilem. Di Panglong patblase\u0301, catur dasi kresna paksa, lakar e\u0301nggal tepuk I Lubdaka.\u201d Ia kendel buka ngantiang timpal leketne\u0301."}, {"text_idx": "#000003", "text": "\u201cPa, buin lakar ada pajagraan di banjar?\u201d"}, {"text_idx": "#000004", "text": "\u201cNgujang tusing. Sinah lakar jalananga teke\u0301n kramane\u0301 pada, apang tetep jagra kenehe\u0301. Ke\u0301ne\u0301 te\u0301 gumine\u0301 tusing tae\u0301n enteg rasane\u0301. ye\u0301n sing bencana, sasab mrana, gering nekain. Ye\u0301n sing gunung makeplug, linuh, ye\u0301h pasih mene\u0301k. Pragat ke\u0301to doge\u0301n. Pinih tusing maan negtegang keneh buin abedik. Yadiastun ajebos, ane\u0301 mabuat maan enteg kenehe\u0301.\u201d Bapane\u0301 I Lubdaka kendel krana sentanane\u0301 inget teke\u0301n palekadan iane\u0301. Inget dina lekad, inget masi uli dija ngranayang lekad. Ento ane\u0301 demenina teke\u0301n reramane\u0301. Reramane\u0301 tetep ngae\u0301nang ia semayut pageh tuuh, semayut bayu rauh lan semayut gering malaradan."}, {"text_idx": "#000005", "text": "Ngorahang buin manine\u0301 pajagraane\u0301 I Lubdaka ngalih punyan bila lakar jujukanga di banjar. Ia ajak timpal-timpalne\u0301 lakar madramaan malampahan Lubdaka ka Swargan Timpalne\u0301 masi demen anggon malajahan awak apang bani ngigel di anake\u0301 tebeng. Bani mamunyi teke\u0301n timpale\u0301 ane\u0301 matata lan manut sulur. \u201cKe\u0301ne\u0301 ujane\u0301 ngece\u0301l ke\u0301nke\u0301nang ngae\u0301 kalangan apang melah?\u201d"}, {"text_idx": "#000006", "text": "\u201cNye\u0301n bisa nerang? Pesuang malu apang tusing rugi malajah. Jani, jemakanga dupa.\u201d Timpalne\u0301 I Lubdaka ngenjuhang dupa."}, {"text_idx": "#000007", "text": "\u201cEda jail. Suba tawanga tusing nawang goban aksara masi nge\u0301ndah. \u201cBin jebos doge\u0301n endang. \u201c Saja pesan buin jebosne\u0301 sayan ilang ujane\u0301. Timpalne\u0301 I Lubdaka bengong mara saja buka munyine\u0301. \u201cEnto, di bete\u0301n bilane\u0301 gae\u0301nang telaga. Di satwane\u0301, I Lubdaka misi mene\u0301kin punyan bila lantas ngepik-ngepik done\u0301. Di bete\u0301nne\u0301 tusing tawanga ada Lingga.\u201d"}, {"text_idx": "#000008", "text": "\u201cMan nye\u0301n lakar dadi macan lan buron ane\u0301 galak-galak?\u201d"}, {"text_idx": "#000010", "text": "Tusing sanget makelo kalanganne\u0301 suba pragat anut ajak ane\u0301 kenehanga. Kanggoanga gongne\u0301 abonangan krana tusing ngelah gong ane\u0301 jangkep. Ane\u0301 utama, maan ngayah di pajagraane\u0301, di Siwaratrine\u0301."}, {"text_idx": "#000011", "text": "Nyaluk dina pajagraane\u0301, uli semengan I Lubdaka suba mabrata. Ia tusing kena nasi apabuin inum-inuman. Mula seken-seken nuutin pajalane\u0301 I Lubdaka. Suba sayan peteng mapupul pada krama banjare\u0301, suud muspa lan ada darmawacana abedik ngindikang kasuksman Siwaratrine\u0301. Dina utama ngrastiti Sanghyang Widhi maparagayan Sanghyang Siwa."}, {"text_idx": "#000013", "text": "\u201cLuung masi apang patuh ajak adane\u0301. Prandha ka griya malu.\u201d"}, {"text_idx": "#000014", "text": "\u201cRaris Ratu. Punika sampun we\u0301nten sane\u0301 ngiringang.\u201d"}, {"text_idx": "#000015", "text": "Buin jebosne\u0301, suba pada mapayas. Ada dadi macan, singa, baruang. Soroh satwa-satwa ane\u0301 galak-galak. I Lubdaka tusing sanget mapayas buka di satwane\u0301 anak idupne\u0301 di gununge\u0301 geginan tuah maboros doge\u0301n. Ia mantas ngaba panah apang tilik kenehe\u0301 lakar manah sarwa buronne\u0301 apang tusing ngepung buin."}, {"text_idx": "#000016", "text": "Ilehan dramane\u0301 majalan. I Lubdaka kepunga teke\u0301n sarwa satwane\u0301 ane\u0301 galak-galak. Ia malaib lantas mene\u0301k ka punyan bilane\u0301 sambilanga ngepik don bila kanti semengan. Kanti nemu Tilem Kapitu. I Lubdaka tetep mabrata."}, {"text_idx": "#000017", "text": "Apa krana satwane\u0301 apa krana masan grubug? I Lubdaka gelem awakne\u0301 ngejer-ngejer. Bapane\u0301 paling. Panakne\u0301 ane\u0301 abesik col lantas gelem uli suud madramaan nglampahang I Lubdaka ka Swargan. Suba plaibanga ka rumah sakit masi tetep kake\u0301to. Sanjane\u0301 lantas majalan ka gumine\u0301 wayah. Gigis pangrue\u0301ng ngeling reramane\u0301 eda suba tuturanga. Liu ane\u0301 nuturin, \u201cMirib mula ake\u0301to pajalane\u0301 I Lubdaka. Melah suba suud majagra lantas ngalahin. Ene\u0301 ponakanne\u0301 anggon sentana.\u201d"}, {"text_idx": "#000018", "text": "Majalan atmane\u0301 I Lubdaka liu gegodan di pajalan. Ada bias apasih, buina matanaine\u0301 sedek panes ngentak. Krana ia suba biasa mabrata tusing nginum ye\u0301h, tusing sanget kabanda baan kebus lan bedak. Ada apeliat sarwa sekare\u0301, \u201cMirib ene\u0301 banjaran santun,\u201d ke\u0301to ia ngrieng. Miikne\u0301 ngalub, sake\u0301wala ia tusing bani ngepik krana inget tusing tae\u0301n najuk bunga. \u201cTusing dadi ngepuk pagelahan anak le\u0301n,\u201d ia ngrimik."}, {"text_idx": "#000019", "text": "Ia tetep majalan ngaja-kanginang. Tusing leleh krana suba biasa mene\u0301k tuun gunung. Ia anak polos sabilang ane\u0301 mencane\u0301n tuutina doge\u0301n buina lakar ngujang nglawan awak padidian. Soroh Cikrabalane\u0301, sebacakan ane\u0301 ae\u0301ng-ae\u0301ng tepukina kanti Sang Suratma suba nulisang sakancan ane\u0301 gae\u0301na di mracepada, ia tusing tae\u0301n tempal, anak makejang seken."}, {"text_idx": "#000020", "text": "Ia negak di beten bilane\u0301. Inget ia dugase\u0301 madrama-dramaan. Sage\u0301t teka anak muani maakin ia, I Lubdaka nakonang adane\u0301 krana uli adan tawang tatujone\u0301. \u201cAmpura sareng sira titiang puniki?\u201d Alus banban munyine\u0301 I Lubdaka."}, {"text_idx": "#000022", "text": "Mara lakar nyesed nakonang,ngujang patuh adanne\u0301, e\u0301nggalan ilang anake\u0301 ane\u0301 ngaku madan I Lubdaka."}, {"text_idx": "#000024", "text": "Adakah Namaku Terselip dalam Doamu?"}]